《荔枝岩》
宋代·刘克庄

异境閟神奇，一罅通深阻。
呀然张蟾吻，光怪腹中贮。
始来尚觌面，稍进但聆语。
回头失尘世，束緼行里所。
石房容十客，石柱径丈许。
眠獒若将吠，坠果疑可咀。
平生闻化城，今见玉楼橹。
陟高既趫捷，循狭或伛偻。
忽逢路穷处，浅浪隔洲渚。
心知仙圣居，欲到无飞羽。
向非薪烛力，往返何异瞽。
重游傥未卜，聊向诗中睹。

作者简介：刘克庄(1187～1269) 南宋诗人、词人、诗论家。字潜夫，号后村。福建莆田人。宋末文坛领袖，辛派词人的重要代表，词风豪迈慷慨。在江湖诗人中年寿最长，官位最高，成就也最大。晚年致力于辞赋创作，提出了许多革新理论。